Ons gaan daar wees | Boodskap vir Vandag
Home » September » Ons gaan daar wees
Maar daar staan dit: “Ons moet immers almal voor die regterstoel van Christus verskyn” (2 Kor 5:10).
Paulus verwys nie hier na die ongelowige wêreld nie. Hy praat nie van die Godloënaars of die geharde sondaars nie. Hy het nie die skuim van die wêreld in die oog nie. Hy dink nie aan dié mense wat ons volgens ons standaarde graag voor die oordeelstroon sou wou sien nie – hoewel hulle sekerlik nie uitgesluit sal wees nie.
Paulus praat hier van almal … ook van óns.
Hy skryf aan ’n gemeente van Jesus Christus, verloste mense, mense soos jy en ek. En hy sê: Ons gaan daar staan!
Natuurlik is God se oordeel oor geredde en ongeredde mense verskillend. Daaroor later meer. Nou moet ek en jy egter weet: Ons sal ook geoordeel word. En dit behoort die uitwerking op ons te hê dat ons ander mense al hoe minder sal oordeel. Dat ons anders sal oordeel. Dat ons al hoe meer daarvan sal afsien om op ons troontjie te sit en te probeer God speel. Veel eerder sal ons seker maak dat ons sonder verskrikking voor Hom kan verskyn …
Die wete dat ook ek geoordeel sal word, moet maak dat ek ander mense anders oordeel.
Here Jesus, laat my minder op my regte staan. Ek gaan immers voor u regterstoel staan. Amen.
← Skape en bokke
Ons Regter is ons Redder →